राहुल गांधी द्वारा आरएसएस पर बार-बार हमला किए जाने के बारे में पूछने पर खड़गे ने कहा, ‘‘इस देश में आरएसएस की विचारधारा समाज को बांट रही है। वे मनुस्मृति के विचारों को लाना चाहते हैं, वही तो संविधान को बदलना चाहते हैं। वही तो लोकतंत्र को खत्म करना चाहते हैं। अगर ऐसी विचारधारा से हमारी पार्टी और राहुल गांधी नहीं लड़ेंगे तो कौन लड़ेगा?’’ उन्होंने कहा, ‘‘इस संगठन से पूरे समाज को लड़ना चाहिए। जो भी धर्मनिरपेक्ष विचारधारा रखते हैं, समानता की बात करते हैं, समावेशी विकास की बात करते हैं, मानवाधिकार की बात करते हैं, उन्हें एक होना चाहिए और यह कहना चाहिए कि इस संगठन से पूरे समाज को नुकसान हो रहा है।’’